RO Jurnalul Oficial al Uniunii Europene C 198/13

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2008/C 198/11)

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„GENTSE AZALEA”

NR. CE: BE-IGP-005-0536-24.3.2006

DOP ( ) IGP ( X )

Această fișă rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Vlaamse Overheid, Departement Landbouw en Visserij, Afdeling Duurzame Landbouwontwikkeling Adresă: Ellipsgebouw Koning Albert II-laan 35 Bus 40 B-1030 Brussel Telefon (32-2) 552 78 84 Fax (32-2) 552 78 71 E-mail: lieve.desmit@lv.vlaanderen.be

2. Grup:

Denumire: Vereniging van Vlaamse Azaleatelers Adresă: P/a Axelsvaardeken 29a B-9185 Wachtebeke Telefon (32-9) 342 91 26 Fax (32-9) 342 92 14 E-mail: info@vaneetvelde.com Componență: Producători/prelucrători ( X ) Alte categorii ( X )

3. Tipul produsului:

Clasa 3.5: Flori și plante ornamentale

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire: „Gentse azalea”

4.2. Descriere: „Gentse azalea” (azaleea de Gent) este azaleea gata pentru vânzare (Azalea indica sau Rhododendron simsii), din stadiul apariției culorii sau din stadiul de tirs, existentă în diverse forme (în formă sferică de tufă sau arbust, cu tulpină înaltă, în formă de piramidă și în diverse forme mai puțin uzuale) și culori (inclusiv alb, culoarea somonului, roșu, carmin, roz, violet și lila), într-o singură culoare sau combinată cu alte culori (cu vinișoare sau tivită pe margine). Specificul „Gentse azalea” este că ea reprezintă rezultatul unui proces de producție axat pe calitate și bazat pe tradiție și diversitate.

Respectarea criteriilor de calitate prestabilite bazate pe performanța produsului (de exemplu, repartizarea mugurilor florali), ușurința îngrijirii (de exemplu, prezența unui spațiu sub buza vasului, care permite stropirea), consistența (respectiv garantarea culorii) și caracterul estetic (un aspect proaspăt și verde) garantează calitatea. Este vorba de un produs renumit pentru calitatea sa datorată tradiției îndelungate, cunoștințelor de specialitate (know-how), cercetării intense și informațiilor profesionale.

4.3. Aria geografică: Aria de producție cuprinde întreaga provincie Flandra de Est (cu capitala la Gent).

4.4. Dovada originii: „Gentse azalea” trebuie să provină din întreprinderi înregistrate în registrul ținut de grupul solicitant. Acest registru se prezintă organismului de control abilitat. Întreprinderile înregistrate sunt cultivatorii de azalee (de la butași până la azaleea „verde” complet dezvoltată sau ajunsă în stadiul de primă apariție a culorii) și comercianții/stimulatorii de creștere (care achiziționează azaleele „verzi” și complet dezvoltate și le depun în sere încălzite pentru stimularea creșterii, unde le păstrează cel puțin până în stadiul apariției primei culori).

Toți producătorii de „Gentse azalea” sunt obligați să respecte normele stabilite în „Proiectul pentru calitatea azaleelor” (Project Azalea Kwaliteit — PAK). PAK are drept scop păstrarea unei „Gentse azalea” de calitate superioară și este un mijloc pentru garantarea acesteia. Toate întreprinderile înregistrate se angajează să respecte normele de calitate stabilite în PAK, semnând o cartă de calitate și primind un număr de participant și un număr PAK. Cultivatorii înregistrați de azalee țin o fișă de cultivare pentru fiecare lot până când plantele sunt gata pentru vânzare. Fișa de cultivare garantează aplicarea metodei de cultivare și respectarea normelor de calitate. Azaleele „verzi” sunt însoțite, la livrarea în serele unde este forțată creșterea, de fișele de cultivare ale lotului respectiv și de o etichetă PAK, pe care este notat numărul PAK. Plantele gata pentru vânzare sunt etichetate de către cultivator sau de către comerciant ori persoana care se ocupă de stimularea creșterii (forceur) înainte ca ele să părăsească întreprinderea, eticheta fiind conformă descrierii de la punctul 4.8.

4.5. Metoda de obținere: Procesul complet de cultivare a „Gentse azalea” (din stadiul de butaș până în stadiul de plantă înflorită) are loc în aria geografică definită la punctul 4.3.

„Gentse azalea” se înmulțește prin butași sau prin altoire. Butașii se acoperă imediat cu folie de plastic, după care, prin încălzirea solului, temperatura substratului butașilor este adusă la 23-25 °C.

În procesul de cultivare, vârfurile plantelor trebuie tăiate în permanență. În acest fel, partea superioară a ramurilor este înlăturată, permițând ramificarea. Numărul de tăieri se stabilește în funcție de mărimea dorită a produsului final. Prima etapă a cultivării (până la a doua tăiere, inclusiv) are loc la interior. Următoarele etape, până la produsul final, pot avea loc atât la interior, cât și în aer liber. Azaleea „verde”, care a ajuns la diametrul final dorit, trece în sfârșit în faza formării mugurilor florali. În acest scop, plantele trebuie expuse unei temperaturi scăzute pentru un anumit timp. În funcție de durata perioadei de expunere la temperatura scăzută, „Gentse azalea” sunt împărțite în plante cu înflorire foarte timpurie (începând cu 15 august), timpurie (începând cu 1 decembrie), semitimpurie (începând cu 15 ianuarie) și târzie (începând cu 15 februarie). Vânzarea azaleelor „verzi” are loc în momentul în care mugurii florali sunt suficient de dezvoltați. Pentru azaleele „verzi” și pentru cele înflorite sunt valabile normele stabilite în cadrul „Proiectului pentru calitatea azaleelor” (PAK). Azaleea înflorită este obținută prin forțarea creșterii. În acest scop, plantele suficient dezvoltate sunt ținute la o temperatură de minimum 20 °C, udate în mod regulat și, în numeroase cazuri, iluminate artificial. Vânzarea acestora are loc din stadiul apariției culorii sau din stadiul de tirs.

4.6. Legătură: Solicitarea de recunoaștere a „Gentse azalea” se bazează pe reputația acestui produs. O combinație de factori istorici, naturali și umani a dus de asemenea la cultivarea specifică a „Gentse azalea”.

Regiunea Gent a devenit, în ultimele două secole, locul principal de producție și comercializare a azaleei din Europa de Vest. Cercetarea în acest domeniu, informațiile și sectorul livrării sunt de asemenea concentrate în această regiune.

Pe lângă condițiile istorice, condițiile naturale au jucat de asemenea un rol în dezvoltarea cultivării azaleei în aria geografică menționată. Regiunea Gent este caracterizată printr-un climat maritim propice producției de azalee. În plus, azaleele au nevoie de un sol permeabil. Azaleele au fost cultivate mai ales pe un substrat provenit din păduri de conifere și foioase specific regiunii respective.

Judocus Huytens, un grădinar din Gent, a adus azalee din Anglia în regiunea Gent începând cu anul 1774. Azalea indica a fost importată efectiv din Anglia în 1808 de către căpitanul Welbanck. Un eveniment foarte important, căruia i se datorează succesul azaleei, a fost înființarea la Gent, în 1808, a Societății agricole și horticole (Maatschappij voor Landbouwkunde en Kruidkunde).

Reputația „Gentse azalea” este dovedită de următoarele fapte:

Prima azalee a fost expusă de către baronul Du Bois de Vroeylande, în cadrul unei expoziții care a avut loc la 6 februarie 1819. Începând cu 1839, s-au organizat din cinci în cinci ani mari expoziții cu juriu internațional. Acestea se organizează și în prezent și sunt cunoscute pe plan mondial sub numele de „Gentse Floraliën”.

Louis Van Houtte a fost un deschizător de drumuri în ceea ce privește „Gentse azalea”. Acesta a pus la punct tehnica de cultivare și a întreprins activități de perfecționare în urma cărora a obținut diverse forme și culori noi. În 1839, a fost publicat primul catalog al lui Louis Van Houtte, care includea deja 97 de varietăți de Azalea indica.

La 17 mai 1869, „Gentse azalea” a strălucit la expoziția rusă de flori din Sankt Petersburg.

Cultivarea azaleei a devenit atât de importantă pentru regiunea Gent, încât în 1881 a început să se publice o revistă dedicată azaleelor, numită „Iconographie des azalées de l'Inde” (Iconografia azaleelor din India).

Georges Truffaut scria, în 1893, în „Étude sur la culture et la végétation de l'Azalea Indica” (Studiu privind cultivarea și creșterea Azalea indica): „Cele mai importante culturi de azalee se găsesc în Belgia, mai precis în regiunea orașului Gent”.

În 1938, s-a emis un timbru belgian având ca subiect azaleea și orașul Gand, cu ocazia salonului azaleelor, organizat timp de trei zile în perioada 17-19 decembrie.

Cultivatorii au făcut eforturi, după cum reiese din mai multe publicații, să obțină o diversitate cât mai mare de culori și forme. F. Peeters scria în „Landbouwtijdschrift” (Revista pentru agricultură) din octombrie 1954: „Cultivarea azaleei, care a adus faima regiunii Gent, este practicată de numeroși horticultori. Aceștia cultivă un număr mare de soiuri care diferă între ele prin forma și culoarea florii […]”.

4.7. Organism de control:

Denumire: Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening Adresă: WTC III Simon Bolivarlaan 30 B-1000 Brussel Telefon (32-2) 208 40 40 Fax (32-2) 208 39 75 E-mail: Dirk.Demaeseneer@economie.fgov.be

4.8. Etichetare: Plantele prezintă o etichetă cu inscripția „Gentse azalea”, conținând simbolul european IGP și numărul PAK.

(1) JO L 93, 31.3.2006, p. 12.